## Uredba o davanju posebnih kredita seljacima

### NN 70/1992 (26.10.1992.), Uredba o davanju posebnih kredita seljacima

# VLADA REPUBLIKE HRVATSKE

Na temelju članka 2. Zakona o određivanju kada prestaju vrijediti uredbe
Vlade Republike Hrvatske donesene na temelju zakonske ovlasti i ovlaštenju
Vlade da uredbama uređuje pojedina pitanja iz djelokruga Sabora Republike
Hrvatske ("Narodne novine". br. 39/92), Vlada Republike Hrvatske
na sjednici održanoj 23. listopada 1992. godine donijela je

## UREDBU

### o davanju posebnih kredita seljacima

Članak 1.

Ovom uredbom uređuje se odobravanje posebnih kredita seljacima za povećanje
osnovnog stada u govedarstvu, ovčarstvu, kozarstvu i svinjogojstvu.

Kredite iz stavka 1. ovoga članka odobravaju poslovne banke.

Članak 2.

Pod osnovnim stadom. u smislu ove uredbe, razumijeva se u

1. govedarstvu: rasplodna krava i steona junica;

2. ovčarstvu: rasplodna ovca, bređa šilježad, ovan;

3. kozarstvu: rasplodna koza, bređa šilježad, jarac,

4. svinjogojstvu: rasplodna krmača, nazimica, nerast.

Članak 3.

Za osnovno stado banka odobrava iznos kredita u visini tržne cijene:

1. u govedarstvu - do tri grla krave;

2. u ovčarstvu - do 15 grla ovaca ili šilježadi ili ovnova;

3. u kozarstvu - do 15 grla koza ili šilježadi ili jaraca;

4. u svinjogojstvu - do pet rasplodnih krmača ili nazimica ili nerastova.

Članak 4.

Posebni krediti iz članka 1. ove uredbe odobravaju se uz rok vraćanja
od pet godina i godišnju kamatu u visini 30% eskontne stope Narodne banke
Hrvatske.

Sredstva za regres dijela kamata u visini 70% eskontne stope iz stavka
1. ovog članka osiguravaju se poslovnim bankama iz državnog proračuna Republike
Hrvatske.

Ako banka ne odobrava kredite seljacima iz korištenih sredstava primarne
emisije Narodne banke Hrvatske, već odobrava iz vlastitih sredstava, banci
se osiguravaju sredstva iz državnog proračuna Republike Hrvatske za nadoknadu
razlike u kamatama i to u visini razlike između kamata od 30% eskontne
stope Narodne banke Hrvatske i bančine kamate, ali najviše u visini zatezne
kamate.

Glavnica kredita se ne revalorizira.

Otplata kredita počinje teći 12 mjeseci po iskorištenju kredita.

Kredit se otplaćuje u polugodišnjim obrocima.

Kamata za vrijeme korištenja kredita i grace perioda obračunava se u
visini redovne kamate, dodaje iznosu iskorištenog kredita te zajedno čine
osnovicu za utvrđivanje anuiteta.

Članak 5.

Iznos kredita iz članka 1. ove uredbe odobrava se isključivo kao kreditno
pismo, a vraćanje se osigurava mjeničnim jamstvom dužnika i drugim instrumentima
osiguranja.

Članak 6.

Kontrolu primjene ove uredbe uključivo i namjensko korištenje kredita
provodit će banke i mjerodavni organi uprave u okviru svojih ovlaštenja.

Članak 7.

Novčanom kaznom od 1,000.000 do 1,500.000 HRD kaznit će se za privredni
prijestup banka, ako odobri kredit protivno odredbama ove uredbe.

Za privredni prijestup kaznit će se i odgovorna osoba u banci novčanom
kaznom od 50.000 do 100.000 HRD.

Članak 8.

Novčanom kaznom od 50.000 do 100.000 HRD kaznit će se za prekršaj seljak,
ako odobreni kredit koristi protivno odredbama ove uredbe.

Članak 9.

Ovlašćuje se ministar poljoprivrede i šumarstva da donese upute za primjenu
ove uredbe.

Do donošenja upute iz stavka 1. ovog članka ostaje na snazi Uputstvo
za primjenu Uredbe o davanju posebnih kredita individualnim poljoprivrednim
proizvođačima ("Narodne novine", br. 64/91).

"1701/70

Članak 10.

Danom stupanja na snagu ove uredbe prestaje važiti Uredba o davanju
posebnih kredita individualnim poljoprivrednim proizvođačima ("Narodne
novine", br. 58/91 i 5/92).

Članak 11.

Ova uredba stupa na snagu danom objave u "Narodnim novinama".

Klasa: 320-01/92-01/07

Urbroj 5030114-92-2

Zagreb, 23. listopada 1992.

Predsjednik

**Hrvoje Šarinić, v. r.**

Uredba, NN 70/1992-1863
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)